
 VZN nadobudne účinnosť dňa                                                    29.09.2011                                                         

Obecné zastupiteľstvo na základe ustanovení § 6 ods. 1,  § 4 ods. 3 písm. p) a ods. 4 zákona SNR č. 369/1990 Zb. o obecnom zriadení v znení neskorších predpisov (ďalej len „zákon 369/1990“) v súlade s ustanovením § 24 v spojení s § 15 zákona č. 599/2003 Z.z. o pomoci v hmotnej núdzi a o zmene a doplnení niektorých zákonov v znení neskorších predpisov (ďalej len „zákon 599/2003“) vydáva: 

Všeobecne záväzné nariadenie č. 3/2011 o zabezpečovaní sociálnej pomoci a poskytovaní jednorazovej dávky v hmotnej núdzi občanom obce Malá Ida
Čl.1

Základné ustanovenia
1. Toto všeobecne záväzné nariadenie  (ďalej len „VZN“) upravuje podmienky a postup zabezpečovania sociálnej pomoci a pomoci v hmotnej núdzi
 obyvateľom obce Malá Ida s trvalým pobytom v obci Malá Ida (ďalej len „obyvateľ obce“) za účelom zmiernenia nepriaznivej sociálnej situácie obyvateľov obce formou poskytnutia jednorazového peňažného príspevku alebo jednorazovej dávky v hmotnej núdzi
.

2. V oblasti sociálnej pomoci je obec účastníkom právnych vzťahov v súlade so zákonom 369/1990 a podľa zákona 599/2003.

Čl. 2

Vymedzenie pojmov

1. Hmotná núdza je stav, keď príjem obyvateľa obce a fyzických osôb, ktoré sa s ním spoločne posudzujú, nedosahuje životné minimum
 a obyvateľ obce a fyzické osoby, ktoré sa s ním spoločne posudzujú, si príjem nemôžu zabezpečiť alebo zvýšiť vlastným pričinením.
2. Sociálnu pomoc možno poskytnúť obyvateľovi obce a fyzickým osobám, ktoré sa s ním spoločne posudzujú formou poskytnutia jednorazového peňažného príspevku najmä v prípade mimoriadne ťažkej životnej situácie vzniknutej v dôsledku

a  úmrtia blízkej osoby
,

b v čase náhlej núdze spôsobenej živelnou pohromou, haváriou alebo inou podobnou udalosťou (požiar, povodeň, a pod.), ak je poškodené bývanie (byt, rodinný dom, zariadenie bytu resp. domu a pod.), ktoré žiadateľ užíva,
c pri umiestnení do sociálneho alebo zdravotníckeho zariadenia, ak ide o osamelú osobu,
d pri mimoriadne zvýšených liečebných nákladoch.
3. Jednorazovú dávku v hmotnej núdzi možno poskytnúť obyvateľovi obce v hmotnej núdzi a fyzickým osobám, ktoré sa s ním spoločne posudzujú, ktorým sa vypláca dávka v hmotnej núdzi a príspevky k dávke v hmotnej núdzi najmä na

a úhradu mimoriadnych výdavkov na nevyhnutné ošatenie,

b úhradu mimoriadnych výdavkov na základné vybavenie domácnosti
,

c zakúpenie školských potrieb pre nezaopatrené dieťa a

d na mimoriadne liečebné náklady.
Čl. 3
Podmienky poskytnutia sociálnej pomoci (jednorazového peňažného príspevku)

1. Sociálna pomoc (jednorazový peňažný príspevok) môže byť poskytnutá obyvateľovi obce a fyzickej osobe, ktorá sa s ním spoločne posudzuje na základe písomnej žiadosti, a to najviac jedenkrát za rok, ak obecné zastupiteľstvo obce Malá Ida nerozhodne inak.

2. Sociálna pomoc môže byť poskytnutá:

a) obyvateľovi obce Malá Ida s trvalým pobytom na území obce Malá Ida, ktorý je v hmotnej núdzi, 

b) obyvateľovi obce, ktorý sa preukáže, že je čakateľom na rozhodnutie o priznaní dávky v hmotnej núdzi alebo na rozhodnutie o priznaní invalidného resp. starobného dôchodku a za posledné tri mesiace sa dostal do nepriaznivej sociálnej situácie,

c) obyvateľovi obce, ktorý bol prepustený z výkonu trestu odňatia slobody alebo z ústavného liečenia, ktorý sa v žiadosti o príspevok okrem prepúšťacej správy preukáže aj tým, že sa zaevidoval na ÚPSVaR a nemá žiadne príjmy a potrebuje prostriedky na vybavenie si osobných dokladov, resp. nevyhnutné prostriedky na prežitie,

d) obyvateľovi obce, ktorý preukáže, že jeho príjem a príjem spoločne posudzovaných osôb za posledné tri mesiace je pod hranicou životného minima,

e) obyvateľovi obce v prípadoch hodných osobitného zreteľa podľa čl. 2 bod 2. VZN.

3. Sociálna pomoc môže byť poskytnutá iba žiadateľovi, voči ktorému obec neeviduje žiadne pohľadávky, pokiaľ obecné zastupiteľstvo nerozhodne inak.

Čl. 4
Doklady a potvrdenia k žiadosti o sociálnu pomoc
1. Obyvateľ obce, ktorý požiada o sociálnu pomoc (ďalej len „žiadateľ“) je povinný k žiadosti priložiť:

a) potvrdenie z príslušného Úradu práce, sociálnych vecí a rodiny (ďalej len „ÚPSVaR“) o tom, že je v hmotnej núdzi a že je vedený v evidencii uchádzačov o zamestnanie ÚPSVaR,

b) potvrdenie o príjme za posledné tri mesiace alebo potvrdenie o dávke v hmotnej núdzi, o príspevku k dávke v hmotnej núdzi (príspevok na zdravotnú starostlivosť, aktivačný príspevok, príspevok na bývanie, ochranný príspevok) alebo rozhodnutie o výške starobného dôchodku alebo rozhodnutie o výške invalidného dôchodku, ako aj o príjme osôb, ktoré žijú so žiadateľom v spoločnej domácnosti. Do výšky príjmu žiadateľa a spoločne posudzovaných osôb sa nezarátavajú:

· rodinné prídavky,

· dávky a príspevky priznané žiadateľovi podľa zákona 599/2003,

· štipendiá,

· ostatné príspevky (na stravu, na školské potreby pre deti v hmotnej núdzi),

· výživné, ak si povinný neplní vyživovaciu povinnosť v súlade s rozhodnutím súdu a túto skutočnosť žiadateľ dokladuje oznámením na príslušnej polícii (polícia, súd a pod.)

c) potvrdenie o tom, že požiadal príslušný ÚPSVaR o dávku v hmotnej núdzi, podal trestné oznámenie na príslušný orgán na neplatiteľa výživného alebo žiada o priznanie starobného dôchodku, ak nemá preukázaný žiaden príjem,

d) doklad o riadnej školskej dochádzke nezaopatrených detí
 žijúcich so žiadateľom v domácnosti
.

2. Žiadateľ, ktorý požiada o príspevok, je povinný v písomnej žiadosti uviesť dôvod žiadosti o poskytnutie príspevku, účel jeho využitia a zároveň k žiadosti priložiť doklad o úhrade zvýšených výdavkov resp. mimoriadnych výdavkov (napr. pokladničný blok, faktúru, ústrižok poštovej poukážky), v prípadoch hodných osobitného zreteľa podľa čl. 2 bod 2. VZN doklad (čestné vyhlásenie) o spôsobenej škode.

3. Súčasťou žiadosti je aj čestné prehlásenie žiadateľa o pravdivosti údajov v nej uvedených.

Čl. 5
Výška sociálnej pomoci
1. Ak sa žiadateľ preukáže, že nemá za posledné tri mesiace žiaden príjem alebo že má príjem pod hranicou životného minima, jednorazový peňažný príspevok sa poskytne nasledovne:

a) jednotlivcovi najviac do výšky 33 € s doložením preukázaných zvýšených životných nákladov,

b) rodine s jedným dieťaťom najviac do výšky 50 € s doložením preukázaných zvýšených životných nákladov,

c) rodine s dvomi a viac deťmi najviac do výšky 100 € s doložením preukázaných zvýšených životných životných nákladov.

2. V osobitných prípadoch: 

a) pri náhlom úmrtí blízkej osoby, ak ide o osamelú osobu, obec Malá Ida uhradí najnutnejšie pohrebné výdavky, formou faktúry najviac do výšky 200 €. Úhradu poskytnutej sumy si obec uplatní v konaní o dedičstve.

b) v čase náhlej núdze, spôsobenej živelnou pohromou, haváriou alebo inou podobnou udalosťou (požiar, povodeň a pod.), ak je poškodené bývanie (byt, rodinný dom, zariadenie bytu resp. domu a pod.), ktoré žiadateľ užíva, ak sa miestnym šetrením zistí, že žiadateľ prišiel o majetok (byt alebo rodinný dom) alebo tento majetok (zariadenie bytu, domu) bol poškodený, za predpokladu, že zistené škody neboli preplatené poisťovňou alebo vtedy, ak žiadateľ v žiadosti uvedie, že uvedený majetok nemá poistený možno poskytnúť jednorazový peňažný príspevok:

· jednotlivcovi najviac do výšky 300 €,

· rodine s jedným dieťaťom najviac do výšky 500 €,

· rodine s dvoma a viac deťmi najviac do výšky 800 €,

c) obyvateľovi obce, ktorý bol prepustený z výkonu trestu odňatia slobody alebo z ústavného liečenia, ktorý sa v žiadosti o príspevok okrem prepúšťacej správy preukáže aj tým, že sa zaevidoval na ÚPSVaR a nemá žiadne príjmy a potrebuje prostriedky na vybavenie si osobných dokladov, resp. nevyhnutné prostriedky na prežitie, je možné priznať jednorazový peňažný príspevok do výšky najviac 33 €.

Čl. 6
Podmienky poskytnutia jednorazovej dávky v hmotnej núdzi
1. Jednorazová dávka v hmotnej núdzi môže byť poskytnutá obyvateľovi obce a fyzickej osobe, ktorá sa s ním spoločne posudzuje na základe písomnej žiadosti a to najviac jedenkrát za rok, ak obecné zastupiteľstvo obce Malá Ida nerozhodne inak. 

2. O jednorazovú dávku v hmotnej núdzi môže požiadať obyvateľ obce s trvalým pobytom na území obce na základe písomnej žiadosti jedenkrát za rok.

Čl. 7
Doklady a potvrdenia k žiadosti o jednorazovú dávku v hmotnej núdzi
1. Obyvateľ obce, ktorý požiada o poskytnutie jednorazovej dávky v hmotnej núdzi (ďalej len „žiadateľ“) je povinný k žiadosti priložiť:

a) potvrdenie z príslušného ÚPSVaR o tom, že je v hmotnej núdzi a že je vedený v evidencii uchádzačov o zamestnanie ÚPSVaR,

b) potvrdenie o príjme za posledné tri mesiace alebo potvrdenie o dávke v hmotnej núdzi, o príspevku k dávke v hmotnej núdzi (príspevok na zdravotnú starostlivosť, aktivačný príspevok, príspevok na bývanie, ochranný príspevok) alebo rozhodnutie o výške starobného dôchodku alebo rozhodnutie o výške invalidného dôchodku, ako aj o príjme osôb, ktoré žijú so žiadateľom v spoločnej domácnosti. Do výšky príjmu žiadateľa a spoločne posudzovaných osôb sa nezarátavajú:

· rodinné prídavky (prídavok na 1 a viac detí),

· dávky a príspevky priznané žiadateľovi podľa zákona 599/2003,

· štipendiá,

· ostatné príspevky (na stravu, na školské potreby pre deti v hmotnej núdzi),

· výživné, ak si povinný neplní vyživovaciu povinnosť v súlade s rozhodnutím súdu a túto skutočnosť žiadateľ dokladuje oznámením na príslušnej inštitúcii (polícia, súd a pod.)
c) potvrdenie o tom, že požiadal príslušný ÚPSVaR o dávku v hmotnej núdzi, podal trestné oznámenie na príslušný orgán na neplatiteľa výživného alebo že žiada o priznanie starobného alebo invalidného dôchodku, ak nemá preukázaný žiaden príjem 

d) doklad o riadnej školskej dochádzke nezaopatrených detí žijúcich so žiadateľom v domácnosti. 
2. Žiadateľ, ktorý požiada o príspevok je povinný v písomnej žiadosti uviesť dôvod žiadosti o poskytnutie príspevku, účel jeho využitia a zároveň k žiadosti priložiť doklad o úhrade zvýšených výdavkov resp. mimoriadnych výdavkov (napr. pokladničný blok, faktúru, ústrižok poštovej poukážky), doklad (potvrdenie) o spôsobenej škode.
3. Súčasťou žiadosti je aj čestné prehlásenie žiadateľa o pravdivosti údajov v nej uvedených.

Čl. 8
Výška jednorazovej dávky v hmotnej núdzi
1. Obyvateľovi obce v hmotnej núdzi a fyzickým osobám, ktoré sa s ním spoločne posudzujú, ktorým sa vypláca dávka v hmotnej núdzi a príspevky k dávke v hmotnej núdzi možno poskytnúť jednorazovú dávku v hmotnej núdzi do výšky preukázaných skutočných nákladov, a to:

a) jednotlivcovi najviac do výšky 30 €,

b) manželom žijúcim v spoločnej domácnosti najviac do výšky 50 €,

c) rodičom s jedným dieťaťom najviac do výšky 70 €,

d) rodičom s dvoma a viac deťmi najviac do výšky 100 €.

Čl. 9
Konanie vo veci poskytovania sociálnej pomoci a jednorazovej dávky v hmotnej núdzi
1. Žiadosť o poskytnutie sociálnej pomoci alebo jednorazovej dávky v hmotnej núdzi predkladá žiadateľ písomne na Obecný úrad Malá Ida. Žiadosť musí obsahovať:

a) základné osobné údaje žiadateľa a údaje o spoločne posudzovaných osôb t.j. meno, priezvisko, dátum narodenia, rodné číslo, trvalý pobyt, zamestnávateľa, podpis a pod.,

b) doklady preukazujúcu ekonomickú a sociálnu situáciu žiadateľa, napr. doklady o vlastníctve hnuteľných a nehnuteľných vecí,

c) dôvod žiadosti o poskytnutie príspevku a účel jeho využitia,

d) potvrdenie príslušných orgánov a inštitúcií v zmysle § 4 a 7 VZN,

e) súhlas so spracovaním osobných údajov.

Čl. 10
Posúdenie žiadosti
1. Obecný úrad Malá Ida zaeviduje žiadosť, v prípade, že žiadosť nebude obsahovať všetky potrebné údaje k vyhodnoteniu splnenia podmienok pre poskytnutie sociálnej pomoci alebo jednorazovej dávky v hmotnej  núdzi, vyzve Obecný úrad Malá Ida žiadateľa o doplnenie žiadosti.    
2. Finančná a sociálna komisia do 30 dní odo dňa doručenia kompletnej žiadosti žiadosť posúdi a odporučí starostovi obce spôsob vybavenia žiadosti. 

3. Na základe odporúčania komisie starosta obce vydá písomné rozhodnutie o priznaní, resp. nepriznaní sociálnej pomoci, resp. jednorazovej dávky v hmotnej núdzi.

4. V prípade priznania sociálnej pomoci alebo jednorazovej dávky v hmotnej núdzi obecný úrad sociálnu pomoc resp. jednorazovú dávku v hmotnej núdzi vyplatí:

· v hotovosti z pokladne obce alebo

· bezhotovostným bankovým prevodom.

Čl. 11
Záverečné ustanovenia

1. VZN č. 3/2011 schválilo Obecné zastupiteľstvo v Malej Ide dňa 09.09.2011 uznesením č. 46/2011 .

2. Zmeny a doplnky VZN schvaľuje Obecné zastupiteľstvo v Malej ide.

3. Toto VZN nadobúda účinnosť 15-tym dňom od jeho zverejnenia na úradnej tabuli obce Malá Ida.

                                                                                                       Ján Buranovský

                                                                                                        starosta obce     

� § 2 zákona č. 599/2003 Z.z. o pomoci v hmotnej núdzi a o zmene a doplnení niektorých zákonov v znení neskorších predpisov


� § 15 zákona č. 599/2003 Z.z. o pomoci v hmotnej núdzi a o zmene a doplnení niektorých zákonov v znení neskorších predpisov


� § 2 a § 5 ods. 6 zákona č. 601/2003 Z.z. o životnom minime a o zmene a doplnení niektorých zákonov v znení neskorších predpisov


� § 116 zákona č. 40/1964 Zb. Občiansky zákonník v znení neskorších predpisov


� ) § 115 ods. 2 zákona č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov


� § 3 zákona č. 600/2003 Z.z. o prídavku na dieťa a o zmene a doplnení zákona č. 461/2003 Z.z. o sociálnom poistení v znení neskorších predpisov


� § 115 zákona č. 40/1964 Zb. Občiansky zákonník v znení neskorších predpisov

